Id-Direttiva tal-Kummissjoni 92/62/KEE
tat-2 ta' Lulju 1992
li taddatta għall-progress tekniku d-Direttiva tal-Kunsill 70/311/KEE dwar tagħmir għall-immanuvrar ta' vetturi bil-mutur u l-karrijiet tagħhom
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 70/311/KEE tat-8 ta' Ġunju 1970, dwar l-approssimazzjoni tal-liġijiet ta' l-Istati Membri dwar it-tagħmir għall-immanuvrar ta' vetturi bil-mutur u l-karrijiet tagħhom [1] u b'mod partikolari l-Artikolu 3 tagħha,
Billi stima komprensiva tad-Direttiva 70/311/KEE uriet li huwa possibbli li tittejjeb aktar is-sigurtà fit-toroq billi tiġi applikata l-esperjenza prattika u l-iżvilupp teknoloġiku u waqt li jitqies il-progress li sar fil-Kummissjoni Ekonomika għall-Ewropa tan-Nazzjonijiet Uniti, notevolment fir-Regolament Nru 79 u s-supplimenti 1 u 2 tiegħu. Dan it-titjib jista' jiġi akkwistat billi jitnaqqas l-isforz għall-kontroll ta' l-immanuvrar, jiġu inseriti rekwiżiti għal tagħmir ta' mmanuvrar assistit bil-mutur li juża l-istess fonti ta' enerġija bħala l-istrument ta' l-iffrenar, jiġi introdott test ta' l-immanuvrar b'veloċità ogħla għal vetturi bil-mutur, jiġu introdotti rekwiżiti għal tagħmir awżiljari għall-immanuvrar, u tiġi introdotta preżentazzjoni uniformi għad-dokument ta' informazzjoni u ċ-ċertifikat ta' l-approvazzjoni tat-tip tal-KEE sabiex tiġi ffaċilitata l-kompjuterizzazzjoni tal-ħażna u t-trasmissjoni tad-data mill-applikanti u mill-awtoritajiet ta' l-approvazzjoni;
Billi huwa wkoll neċessarju li jiġu addattati għall-progress tekniku definizzjonijiet u rekwiżiti eżistenti;
Billi d-dispożizzjonijiet ta' din id-Direttiva huma skond l-opinjoni tal-Kumitat dwar l-Adattament għall-Progress Tekniku tad-direttivi dwar it-tneħħija ta' barrieri tekniċi għall-kummerċ fil-vetturi bil-mutur, stabbiliti skond l-Artikolu 12(1) tad-Direttiva 70/156 [2],
ADOTTAT DAN IR-REGOLAMENT:
L-Artikolu 1
1. Id-Direttiva 70/311/KEE hija mmodifikata kif ġej:
fl-Artikolu 2 il-kelma "Anness" hija sostitwita bil-kelma "Annessi".
2. L-Anness huwa sostitwit bl-Annessi ta' din id-Direttiva.
L-Artikolu 2
1. B'effett mill-1 ta' Jannar 1993 l-ebda Stat Membru ma jista' għal raġunijiet relatati ma' tagħmir għall-immanuvrar:
- jirrifjuta, fir-rigward ta' tip ta' vettura, li jagħti approvazzjoni tat-tip tal-KEE, jew li joħroġ il-kopja taċ-ċertifikat prevista fl-aħħar inċiż ta' l-Artikolu 10(1) tad-Direttiva tal-Kunsill 70/156/KEE, jew li jagħti approvazzjoni nazzjonali tat-tip, jew
- jipprojbixxi d-dħul fis-servizz ta' vetturi,
jekk it-tagħmir għall-immanuvrar ta' din it-tip ta' vettura jew ta' dawn il-vetturi jikkonforma mad-dispożizzjonijiet tad-Direttiva 70/311/KEE, kif emendata b'din id-Direttiva.
2. B' effett mill-1 ta' Ottubru 1993, l-Istati Membri:
- ma jistgħux aktar joħorġu kopja taċ-ċertifikat previst fl-aħħar inċiż ta' l-Artikolu 10(1) tad-Direttiva 70/156 fir-rigward tat-tip ta' vettura,
- jistgħu jirrifjutaw li jagħtu approvazzjoni tat-tip nazzjonali fir-rigward ta' tip ta' vettura,
li t-tagħmir ta' l-immanuvrar tagħha ma jikkonformax mad-dispożizzjonijiet tad-Direttiva 70/311/KEE, kif emendata b'din id-Direttiva.
3. B'effett mill-1 ta' Ottubru 1995 l-Istati Membri jistgħu jipprojbixxu d-dħul fis-servizz ta' vetturi li t-tagħmir għall-immanuvrar tagħhom ma jikkonformax mad-dispożizzjonijiet tad-Direttiva 70/311/KEE, kif emendata b'din id-Direttiva.
L-Artikolu 3
1. L-Istati Membri għandhom jimplimentaw id-dispożizzjonijiet neċessarji sabiex jikkonformaw ma' din id-Direttiva qabel l-1 ta' Jannar 1993. Għandhom minnufih jinfurmaw lill-Kummissjoni bihom.
Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew ikollhom magħhom din ir-riferenza meta jiġu ppubblikati uffiċjalment. Il-proċedura għal din ir-referenza għandha tiġi adottata mill-Istati Membri.
2. L-Istati Membri għandhom jaċċertaw li jikkomunikaw lill-Kummissjoni l-kliem ta' kull dispożizzjoni essenzjali ta' liġi nazzjonali li huma jadottaw fil-qasam kopert minn din id-Direttiva.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-2 ta' Lulju 1992.